Luister na Handelinge 1:6-8; 2:1-4; 7:54-8:4

Die fokus vers is Handelinge 8:4

**CHRISTUS GROEI SY KERK DEUR TOERUSTING MAAR OOK DEUR BLOOTSTELLING**

**Inleiding**

Christus se hemelvaart het geweldige gevolge vir die wêreldgeskiedenis en in besonder vir ons as sy kerk. Eerstens, Hy lê sy versoeningswerk aan sy Vader voor en omdat dit volmaak en volkome is, stort die Vader en die Seun die Heilige Gees uit. Tweedens, deur sy hemelvaart (sy troonsbestyging) regeer Christus nou die wêreld en bestuur so die geskiedenis van die wêreld en die kerk. Juis omdat Hy regeer het daar in die gang van die geskiedenis groot verrassings gekom en kan ons in die toekoms nog verwag. Omdat die hemelvaart so ‘n geweldige betekenis het, het dit wat pas voor sy hemelvaart gebeur het ook ingrypende betekenis. Christus doen uiters belangrike afrondingswerk voordat Hy sy troon bestyg. **Hy maak, Hy benoem getuies** (Hand. 1:8). Wanneer hulle die Heilige Gees ontvang, is hulle dadelik getuies. Hulle besluit nie of hulle voel om te getuig nie. Hulle dink nie dat hulle ander gawes het en daarom nie getuies kan of wil wees nie. Wie in Christus glo, het die Heilige Gees en wie die Gees het, is getuie, tot getuie gemaak deur die magtige Jesus Christus. Ons is benoem en verander tot getuies, almal, ieder en elk, wat in Christus glo. Deur getuies laat Christus sy kerk groei.

**1. Christus groei sy kerk deur toerusting van getuies**

Christus staan vroeg op die Sondagmôre op uit die ewige dood, die magtigste daad ooit. Daardie selfde aand kom Hy koninklik na sy dissipels en Hy blaas op hulle en salf hulle tot sy apostels, sy besondere gestuurdes. Hulle kan getuig want hulle het Christus gehoor, gesien, Hom aangeraak en hulle kry volmag om die evangelie te verkondig. Nou wag hulle biddende op een plek saam met 120 ander. Dan gebeur wat Christus beloof het. Die Heilige Gees word kragtig in hulle uitgestort. Almal is toegerus met die Gees en hulle getuig onmiddellik as getuies van die groot dade van God. Christus gee hierdie nuwe getuies die allernoodsaaklikste toerusting naamlik die Heilige Gees. Hulle word verder toegerus deur Petrus se prediking wat vanuit die Ou Testament die lyn na Christus se opstanding deurtrek. Hulle is met die Gees en Woord toegerus.

Christus groei sy kerk deur toerusting, want op een dag groei die kerk met 3000 nuwe getuies. Jerusalem se gemeente is lewenskragtig en volhard in die leer, sakramente, onderlinge gemeenskap en gebed. In die groeiproses is vol-wees van en beheers deur die Heilige Gees kenmerkend. Die gemeente getuig deur onderlinge liefde en die hele volk is hulle goedgesind. Hulle is aanvanklik sonder ernstige blootstelling en net ‘n paar van die apostels word enkele kere uit die veilige beskutting en warmte van die gemeente geruk. Petrus en Johannes kan na die konfrontasie met die Joodse Raad terugkeer na die liefdes- en gebedsgemeenskap van medegelowiges. Die lidmate is veilig in Jerusalem se gemeente, want die apostels versterk hulle met die Woord, hulle koester mekaar deur onderlinge liefde en daar is nie armoede onder hulle nie. Daar is wel enkele ontroue getuies en vir die gemeente is dit ‘n skrikwekkende openbaring hoe God met Ananias en Saffira handel.

Die gemeente word nog verder goed toegerus en deur hierdie goeie toerusting van die getuies en hulle getuienis neem die getalle van die gemeente met nog 5000 toe, want Christus groei sy kerk deur toerusting met die Gees en Woord.

Toerusting is so belangrik vir kerkgroei, vandag nog. Ons as lidmate van die kerk is almal goed toegerus, want ons het die Heilige Gees en die Woord en ons is getuies. Wanneer lidmate, of hulle in besondere dienste is of nie, stilbly, swyg, nie met hulle lewe getuig nie, is hulle ontrou aan hulle nuwe identiteit as getuies en daarmee ontrou aan Christus wat ons tot getuies geskep en verander het.

Vandag is daar in ons gemeentes uitstekende toerusting deur goeie prediking, deeglike katkisasie, opbouende en vertroostende besoeke. Bybelstudiegroepe het vermeerder en daar is goeie leesstof beskikbaar. Die kerk kan groei as ons maar net getroue getuies sal wees.

Maar, en dit is ‘n groot maar, hoekom groei die kerk by ons met al hierdie toerusting dan nie sigbaar nie? Neem getalle dan nie eerder af nie? In plaas van kerkplanting moet ons hoor van kerke wat verdwyn. In die metafoor van kerkplanting kan ons met hartseer praat van die uittrek van kerk plante.

**2 Christus groei sy kerk deur blootstelling van getuies**

In Jerusalem se gemeente is daar rustigheid en groei, maar skielik word die toerusting wreed onderbreek. ‘n Leier, Stefanus, word uit die veilige beskutting van die gemeente geruk, want hy word aan wreedaards blootgestel en doodgegooi met klippe. Sy steniging bring vir eers ‘n einde aan die apostels se rustige en geseënde sendingwerk onder die Jode in Jerusalem. Nou breek die damwal met Stefanus en die vervolging brei uit na die hele gemeente.

Die kerk in Jerusalem het geweldig gegroei, wat sal nou in hierdie tyd van vervolging met kerkgroei gebeur? Christus die Hoof van die kerk regeer vanuit die hemel. Hy verras ons. Hy draai die geskiedenis van die kerk tot sy groot en heerlike doel. Hy verander op hierdie oomblik die geskiedenis van veilige groei en goeie gesindheid van die volk na wrede vervolging. Niemand word oorgeslaan nie. Van huis tot huis word manne en selfs vroue uitgesleep en vervolg. Die woord wat hier vir vervolging gebruik word, is dieselfde begrip wat gebruik word vir wilde diere wat hulle prooi verskeur.

Koning Christus besluit haal die gelowiges uit die warm liefdesgemeenskap en laat hulle vervolg word. Verstrooi hulle oral buite Jerusalem. Daar vind ‘n groot uittog na die platteland en stede van Samaria, ook na die platteland van Judea, plaas.

Hierdie gelowiges was goed toegerus deur die preke en onderrig wat hulle ontvang het, maar veral omdat hulle deur die Heilige Gees gelei word. Nou is hulle blootgestel, uit hulle veilige gemaksone. Wat gebeur met hierdie getuies terwyl die vervolging uitbrei?

Hulle versprei die evangelie! Die woord is nie prediking nie, maar evangelisering deur gewone lidmate.

In ooreenstemming met Jesus se opdrag word hulle nou getuies nie maar net in Jerusalem nie, ook in Judea en Samaria, Samaria, dis ‘n groot grens wat na die veragtelike Samaritane oorgesteek word!. Gelowiges vertel hoekom hulle uit Jerusalem verdryf is en getuig van hulle onwrikbare geloof in Jesus Christus met woorde en sonder woorde. Hulle vertel al vlugtende die goeie nuus.

Christus groei sy kerk ook deur blootstelling! Het ons dit nie dalk begin vergeet nie? Petrus was saam met Johannes blootgestel aan die haat en aggressie van die Joodse Raad. Stefanus blootgestel aan die volk, familiehoofde, Skrifgeleerdes en die Raad. Die gewone gelowiges was tot nog toe veilig, beskermd in die warmte van die liefdesgemeenskap van die gemeente.

Nou kom ‘n draaipunt in die geskiedenis. Die evangelie breek deur die grense van Jerusalem deurdat Christus gewone gelowiges blootstel aan wrede vervolging. Vroeër het hulle nie buite die stad getuig nie, nou uit die veilige beskerming gaan hulle oor die grense, want kerkgroei het nie grense nie en die deurbraak kom deur blootstelling. Hierdie groei verskil ook effens van die getallegroei in Jerusalem, want nou vind kerkplanting in die stede en platteland van Samaria plaas. Volgens Galasiërs 1:22 en 1 Tessalonisense 2:14 vind kerkplanting ook in Judea plaas, selfs so ver as Fenisië, Siprus en Antiogië. Kerkplanting is waar klein groepe gelowiges die evangelie bring by mense wat die Here op hulle pad bring. Blootstelling lei tot kerkplanting. Iemand het dit van die vervolgde lidmate gesê: *Scattered Christians transform their flight into a missionary tour.*

Christus groei sy kerk deur toerusting en ons is goed toegerus en ons rus gelowiges goed toe. Ons het geloof in Christus se opstanding, ons is seker Hy regeer ons deur sy Woord en Gees en ons het die Heilige Gees ontvang en is studente van die heerlike Woord van God. Ons het ‘n Skrifgefundeerde teologie. Ja, ons kan nog beter toegerus word as getuies in kennis van die Woord, gebedsverdieping en daaglikse bekering.

Die selfondersoekende vrae wat ons egter aan onsself moet afvra, is onder andere: Groei ons as kerk van Christus soos Hy wil? Bly ons nie met ons goeie toerusting en al net in die veilige beskutting van ons eie Jerusalemse gemeentes nie? Die Here stel ons ook bloot, maar is die probleem nie dat ons wegskram van blootstelling en veilig wil bly nie? Dink bietjie broers en susters, weet jy dadelik waar jy jou veilige gemaksone, jou veilige bedieningsgrense kan deurbreek? As jy buite jou grense dink is dit waar jy ongemaklik behoort te wees. Maar jy het die belofte dat die Gees jou in alles sal lei.

Pamperlang ons nie dalk as dominees die gemeentelede te veel met net goeie preke, deeglike katkisasie, vertroostende besoeke ensovoorts nie en wil daardeur die kerk laat groei? Sukkel ons nie dalk met kerkplanting buite ons veilige grense omdat ons nie ons lidmate doelbewus blootstelling gee nie? Byvoorbeeld help ons verswakte senior lidmate om deur hulle gebede deurbrake buite hulle ervaringsveld te maak deur onder andere vir vervolgde gelowiges in Soedan te bid? In die vorming van kinders van die gemeente, behalwe goeie kennis, gee ons hulle ook blootstelling deur hulle uit te neem en te laat getuig buite hulle gemaksone?

Nader aan onsself en dit is selfondersoekende vrae (wat ek ook myself afvra) en nie beskuldigings nie: Is dit nie vir ons as dominees ‘n veilige hawe om ons roeping net te sien as versorging, beskerming en vertroosting van lidmate nie? Ons bevestigingsformulier noem as deel van ons roeping: getuig in die wêreld, lidmate oproep om getuies te wees, afvalliges terug te roep, en dit is ook ouderlinge se roeping. Het die dominee ‘n roeping waar dit onveilig, ongemaklik is, waar hy blootgestel is aan mense waaroor hy nie toesig moet hou nie? Kom ons hierdie roeping na?

In hoeveel preke word lidmate, wat ons as betrokke lidmate beskou, gedaag om uit hulle gemaksone van deelname aan eredienste, gemeentebyeenkomste en toerustingsgeleenthede te gaan, die grense wat hulle vir hulleself gestel het oor te steek? Vra ons ‘n verbintenis van lidmate nadat ons die Woord verkondig het en wys ons geleenthede uit om grense te deurbreek? Is ons tevrede dat ouderlinge net met die beskerming van lidmate deur besoeke en toesig besig is en nie die roeping nakom om ander tot die Christelike godsdiens op te wek nie? Moet die toerusting almal, ook dominees en teologiese studente nie uitloop op blootstelling nie?

Trouens toerusting sonder blootstelling is nie toerusting nie. Blootstelling is deel van toerusting.

As ons as dominees ons laat lei deur die blootstellings geleenthede wat Christus vir ons skep en onsself blootstel buite ons gewone grense, dan kan ons aan lidmate uitdagings stel, geleenthede uitwys en verwag dat die getuies onder leiding van die Heilige Gees en die Woord met oorgawe die goeie nuus binne hulle gestelde grense en daarbuite sal vertel.

Ons kan nie kerke wees wat net statistieke wys van gemeentes wat verdwyn nie. Ons moet bid en werk vir planting van nuwe kerke deur ons bloot te stel om gemeentegrense oor te steek en buite ons veilige hawe die goeie nuus te bring.

Christus die Hoof groei sy kerk en Hy gebruik getuies wat toegerus is met die krag van die Gees om grense oor te steek. Dalk is dit ‘n moeiliker roeping om grense sonder dat ons vervolg word, oor te steek maar die roeping bly: kyk na jou selfgestelde grens en steek dit oor!

**Slot**

Die Here van die Woord vra vanoggend (ook deur my hier en nou) van ons opnuut die verbintenis dat ons as leiers in gemeentes ons skuld sal bely, ons daagliks sal bekeer om alles na te kom waarvoor ons geroep is, ook buite die gemeentegrense. Ons behoort ons nou weer te verbind om lidmate, ook dié in besondere dienste, tot bekering te roep om nie net eie groei te soek nie, nie net aan eie spiritualiteit aandag gee nie, maar Koninkryksgerig te wees op God se plan met die wêreld en met Hom grense deurbreek. Christus is so groot dat daar vir Hom geen grense bestaan nie. Hy leer Hyself het buite die stadspoort gely en Hy roep ons op om uit te gaan na Hom toe buite die laer.

Mag ons ‘n vergesig hê wat gou werklikheid sal word dat ons wat hier is en ons kollegas en ons lidmate getuies sal wees wat selfs nie beperk sal wees tot Judea en Samaria nie, maar die uiterste van die aarde met ons getuienis sal bereik, want die uiterstes van die aarde is ook hier by ons en oral waar ons selfgestelde grense deurbreek.

Amen